37. ΠΡΟΕΔΡΙΚΟ ΔΙΑΤΑΓΜΑ υπ’αριθ.424 της 2/17 Δεκ. 1986 (ΦΕΚ Α΄201) Θέση σε κυκλοφορία νέων μεταλλικών κερμάτων των πενήντα δραχμών και καθορισμός των κυρίων γνωρισμάτων τους. Έχοντας υπόψη: 1.Τη διάταξη της παρ. 2 του άρθρου δευτέρου του Ν.Δ. 488/1974 (ΦΕΚ 204 Τευχ. Α΄) «περί κυρώσεως της μεταξύ του Ελληνικού Δημοσίου και της Τραπέζης της Ελλάδος, υπογραφείσης την 21η Ιουν. 1973 Συμβάσεως δι’ ης ρυθμίζονται τα της κοπής μεταλλικών κερμάτων του Δημοσίου και άλλων τινών διατάξεων». 2.Την από 14.8.1980 σύμβαση που υπογράφηκε μεταξύ του Ελληνικού Δημοσίου και της Τράπεζας της Ελλάδος. 3.Την αριθ. 632/1.10.1986 γνωμοδότηση του Συμβουλίου ης Επικρατείας, ύστερα από πρόταση του Υπουργού Οικονομικών, αποφασίζουμε: Άρθρ.1.-Τίθενται στην κυκλοφορία νέα μεταλλικά κέρματα των πενήντα δραχμών τα οποία θα κυκλοφορούν παράλληλα με τα ίσης αξίας Τραπεζικά γραμμάτια που εκδίδονται από την Τράπεζα της Ελλάδος. Η σύνθεση κράματος και τα λοιπά χαρακτηριστικά των ανωτέρω κερμάτων έχουν ως ακολούθως: 1.Σύνθεση του κράματος: Νικέλιο: 2% Αλουμίνιο: 6% Χαλκός: 92% Η ανοχή των μετάλλων είναι πέντε δέκατα επί τοις εκατό πλέον ή έλαττον (+ - 0,5%). 2.Διάμετρος: Χιλιοστά του μέτρου 27,5. Η ανοχή της διαμέτρου είναι 0,08 χιλιοστά επιπλέον και 0,02 χιλιοστά επί έλαττον. 3.Βάρος: Γραμμάρια 9. Η ανοχή του βάρους είναι τρία επί τοις εκατό πλέον ή έλαττον ( + - 3% ) ανά τεμάχιον και ένα επί τοις εκατό πλέον ή έλαττον ) + - 1%) ανά 100 τεμάχια. 4.Παραστάσεις: α)Στην πρόσθια όψη απεικονίζεται στο μέσον αρχαίο ελληνικό πλοίο ομηρικής εποχής (6ου π.χ. αιώνα), επάνω από αυτό κυκλικά οι λέξεις «ΕΛΛΗΝΙΚΗ ΔΗΜΟΚΡΑΤΙΑ» και κάτω από αυτό ο αριθμός «50» και αμφίπλευρά  του το έτος κοπής 1986, ένα μικρό ανθέμιο που είναι το σήμα του Ελληνικού Νομισματοκοπείου και η λέξη «ΔΡΑΧΜΕΣ». β)Στην άλλη όψη απεικονίζεται η προτομή του Ομήρου (σε προφίλ προς τα αριστερά), η λέξη «ΟΜΗΡΟΣ» και δύο «Κ» στο κάτω δεξιό μέρος της προτομής που αφορούν τα αρχικά του ονόματος του καλλιτέχνη που φιλοτέχνησε τις παραστάσεις του κέρματος. 5.Στεφάνη: Οδοντωτή. Άρθρ.2.-Τα νέα κέρματα όταν παραδοθούν από το Ελληνικό Δημόσιο στην Τράπεζα της Ελλάδος τίθενται στην κυκλοφορία από αυτήν ανάλογα με τις ανάγκες των συναλλαγών, το δε προϊόν από τη διάθεσή τους μεταφέρεται σε πίστωση του οικείου λογαριασμού που τηρείται σ’ αυτή σύμφωνα με τις οδηγίες του Υπουργού των Οικονομικών. Άρθρ.3.-Τα κέρματα των 50 δραχμών που βρίσκονται στην κυκλοφορία παύουν να είναι δεκτά στις συναλλαγές μετά την 31 Δεκ. 1987.  Μετά την πάροδο της προθεσμίας αυτής και μέχρι την 31 Δεκ. 1989 αυτά θα εξακολουθήσουν να γίνονται δεκτά για ανταλλαγή με νέα από την Τράπεζα της Ελλάδος και τα Δημόσια Ταμεία. Όσα από αυτά δεν προσάγονται για ανταλλαγή μέσα στην παραπάνω προθεσμία θα παραγράφονται υπέρ του Δημοσίου. 